
ROMÂNIA                                                                             SE APROBĂ

JUDEŢUL TIMIŞ                                                                   PRIMAR

MUNICIPIUL TIMIŞOARA                              DR.ING.GHEORGHE CIUHANDU

PRIMĂRIA

DIRECŢIA EDILITARĂ

SERVICIUL SALUBRIZARE
SC2007- ______/___________

Referat
Act Constitutiv S.C. „RETIM Ecologic Service Timişoara” SA
Noul Act Constitutiv al S.C .„RETIM Ecologic Service Timişoara” SA a fost redactat, în conformitate cu legea 31/1990 privind societăţile comerciale (cu modificările şi completările din decembrie 2006 şi Ordonanţa de Urgenţă a Guvernului Nr. 82 din 28.06.07 pentru modificarea şi completarea Legii 31/1990, apărută în Monitorul Oficial Nr. 446/29.06.07), care prevede obligativitatea înlocuirii „Statutului societăţii” şi „Contractului de societate” întocmite la înfiinţarea S.C. „RETIM Ecologic Service Timişoara” SA în 19.07.1996, printr-un singur document, numit “Act Constitutiv”.
Propunerea de „Act Constitutiv” al S.C. „RETIM Ecologic Service Timişoara” SA redactată în urma consultărilor dintre acţionari şi reprezentanţii Primăriei Municipiului Timişoara ţine cont de următoarele principii:

1. Cuprinderea în Actul Constitutiv a tuturor prevederilor importante din cele două documente constitutive iniţiale cu modificările şi completările ulterioare înregistrate la Registrul Comerţului de la înfiinţarea societăţii şi până la ora actuală.
2. Prevederile din legea 31/1990 (cu toate modificările şi completările ei) nu mai sunt repetate în Actul Constitutiv. Astfel se evită situaţia ca la fiecare modificare a legii să fie necesară şi modificarea Actului Constitutiv – aşa cum s-a şi întâmplat până acum. În această formă Actul Constitutiv devine un document modern – asemănător celor din comunitatea europeană. 
Cu privire la modificările propuse ale Actului Constitutiv:

1. Durata de viaţă a societăţii

· Societatea a fost constituită iniţial pentru o perioadă de 15 ani, deci pentru o funcţionare până în noiembrie 2011. S.C. „RETIM Ecologic Service Timişoara” SA a încheiat contracte de prestări servicii care depăşesc cu mult această dată, printre acestea numărându-se chiar şi contractul încheiat cu Primăria Timisoara. 
· Pentru a se putea continua programul de investiţii în utilaje specializate şi în special în construcţia instalaţiei de sortare care se va instala în viitorul apropiat (actualmente se face planificarea pe teren a poziţionării acesteia – în data de 19.07.07 va veni la Timişoara în acest scop furnizorul instalaţiei), a noului sediu administrativ, a noului atelier central de reparaţii şi întreţinere este necesară asigurarea acestor investiţii pentru o perioadă mai lungă.
Considerăm că durata de 49 de ani pentru S.C. „RETIM Ecologic Service Timişoara” SA a fost aleasă judicios.
2. Obiectele de activitate ale societăţii

· Obiectele de activitate ale S.C. „RETIM Ecologic Service Timişoara” SA au fost reduse rămânând numai cele care au direct sau indirect tangenţă cu activitatea societăţii. 
Considerăm că obiectele de activitate menţinute în actuala propunere de Act Constitutiv sunt judicios alese şi asigură atât activitatea actuală dar şi dezvoltarea viitoare a S.C. „RETIM Ecologic Service Timişoara” în funcţie de legislaţia europeană şi de cerinţele pieţei.
3. Reducerea numărului de acţionari ai societăţii de la 5 la 2

· reducerea numărului de acţionari ai societăţii de la 5 la 2, prin vânzarea acţiunilor acţionarilor minoritari către societatea „RER - Recuperare Ecologică şi Reciclare” SRL, astfel încât raportul de capital de 50% deţinut de CML Timişoara şi 50% privat (în acest caz RER) să nu se modifice va duce la eficientizarea activităţii Adunării Generale a Acţionarilor, convocarea, activitatea şi luarea deciziilor de către Adunarea Generală a Acţionarilor fiind mult simplificate. 

Considerăm că propunerea de reducere a numărului de acţionari ai societăţii de la 5 la 2 este o măsură benefică pentru societate, fiind de altfel un drept asigurat de lege al oricărui acţionar, de a cesiona acţiunile deţinute la o societate unui alt acţionar al societăţii.

4. Structura Consiliului de Administraţie al societăţii

· Legislaţia actuală (Ordonanţa de Urgenţă a Guvernului Nr. 83/28.06.07 pentru modificarea şi completarea Legii 31/1990 privind societăţile comerciale, apărută în Monitorul Oficial Nr. 446/29.06.07, textele „Legal Tax News” al biroului de avocaţi BPV Grigorescu şi „Legal Alert” al biroului de avocaţi RSM Hemmelrat, acreditate în România) instituie în mod expres obligativitatea depunerii la Registrul Comerţului a Bilanţului Consolidat de către societatea-mamă a unui grup de firme.

· S.C. „RETIM Ecologic Service Timişoara” SA face parte, împreună cu 

· S.C. „RER Ecologic Service Bucureşti REBU” SA

· S.C. „RER Ecologic Service Oradea” SA

· S.C. „RER Ecologic Service Buzau” SA

· S.C. „RER Servicii Ecologice Buzau” SRL

· S.C. „RER Ecologic Service Galaţi” SRL

· S.C. „RER Ecologic Service Brăila” SRL

Din grupul de firme „RER - Recuperare Ecologică şi Reciclare” SRL care este considerată Societate-mamă faţă de aceste societăţi.

· Necesitatea includerii S.C. „RETIM Ecologic Service Timişoara” SA în bilanţul consolidat al Societăţii-mamă S.C. „RER - Recuperare Ecologică şi Reciclare” SRL este dată de creditele majore necesare pentru viitoarele investiţii (dezvoltarea sectorului containere, instalaţia de sortare, noul corp administrativ, noul atelier central de reparaţii şi întreţineri), pentru care băncile cer bilanţul consolidat al Grupului de firme.

· Pentru a putea include S.C. „RETIM Ecologic Service Timişoara” SA în bilanţul consolidat al Societăţii-mamă S.C. „RER - Recuperare Ecologică şi Reciclare” SRL sunt necesare unele măsuri corporatiste privitoare la structura necesară a Consiliului de Administraţie (Art. 15.2 din Actul Constitutiv RETIM).

· Condiţia necesară pentru a se putea include S.C. „RETIM Ecologic Service Timişoara” SA în bilanţul consolidat al Societăţii-mamă S.C. „RER - Recuperare Ecologică şi Reciclare” SRL este ca activitatea curentă să fie condusă de un Consiliu de Administraţie în care Societatea-mamă să aibă majoritatea membrilor.
În ce priveşte structura consiliului de administraţie, faţă de propunerea SC RETIM SA ca acesta să fie compus din 7 membrii din care, 4 membrii din partea acţionarului SC RER Recuperare Ecologică şi Reciclare SRL şi 3 membrii din partea acţionarului Consiliului local al municipiului Timişoara, considerăm, că reprezentarea în consiliul de administraţie ar trebui să fie proporţională cu numărul de acţiuni deţinute de fiecare acţionar în parte şi ca atare structura consiliului de administraţie să fie formată din 3 reprezentanţi din partea SC RETIM SA, 3 din partea Consiliului local al municipiului Timişoara şi o persoană independentă.  

Modificarea structurii conducerii executive

· Modificarea structurii conducerii executive, în sensul instalării a doi Directori generali cu puteri depline, unul pentru organizarea şi conducerea activităţii productive şi unul pentru organizarea şi conducerea sectorului comercial, este o măsură care va contribui la dezvoltarea în continuare a societăţii.

Suntem de părere că această nouă organizare internă va duce la o îmbunătăţire relevantă a calităţii activităţii societăţii, la creşterea eficienţei şi rentabilităţii activităţii. Numirea unui Director pentru activitatea din Municipiul Timisoara, aşa cum este prevăzut în organigramă, va duce cu siguranţă la o şi mai bună colaborare cu Primăria Municipiului Timişoara, asigurându-se astfel  un management integrat al deşeurilor la cele mai înalte cerinţe europene.
Având în vedere cele arătate mai sus, propunem aprobarea Actului Constitutiv al SC RETIM ECOLOGIC SERVICE SA -  Timişoara, în forma prezentată în anexa la prezentul referat, cu modificarea structurii consiliului de administraţie conform celor mai sus menţionate.

